b'\n_START_ARTICLE_\nErvik (Bergen)\n_START_PARAGRAPH_\nErvik (Erviken), g\xc3\xa5rdsbruk innerst i Eidsv\xc3\xa5gbukten i \xc3\x85sane bydel, Bergen. G\xc3\xa5rden tilh\xc3\xb8rte i begynnelsen av 1600-tallet Allehelgenkirkens gods._NEWLINE_G\xc3\xa5rden ble tidlig delt, og lyststedet Erviken hovedg\xc3\xa5rd ble etablert av kj\xc3\xb8pmann Christian J\xc3\xbcrgens. Hovedbygningen ble oppf\xc3\xb8rt i 1732 og restaurert i 1911. Eiendommen ble tidlig parkmessig opparbeidet, og ca. 40 dekar ble fredet i 1984._NEWLINE_I Ervik ligger tidligere Ervik skole som n\xc3\xa5 huser barnehage, samt Kalvatr\xc3\xa6et skole. \xc3\x85sane Billag L/L hadde tidligere sine kontorer og verksteder her. Omr\xc3\xa5det har ogs\xc3\xa5 en del tettbebyggelse som for det meste best\xc3\xa5r av eneboliger. Ervik er omgitt av \xc3\x85stveit i nordvest, Eidsv\xc3\xa5g i s\xc3\xb8rvest, og av Selvik i Jordal i s\xc3\xb8r\xc3\xb8st._NEWLINE_Ervik grunnkrets i Bergen kommune hadde 888 innbyggere 1. januar 2012, og et areal p\xc3\xa5 1,52 km\xc2\xb2 hvorav 0,06 km\xc2\xb2 ferskvann.'